Fotbalistul care s-ar putea reinventa la FCSB: ”Să nu joci bine un an și jumătate e crunt!”
Raul Rusescu și Alex Bourceanu au avut cuvinte de laudă la adresa lui David Miculescu, fotbalistul care a avut prestații reușite în ultima perioadă la FCSB, chiar dacă a avut mari probleme de adaptare la gruparea roș-albastră.
”S-au putea ca Miculescu să aibă o nouă carieră la FCSB!”
Gigi Becali l-a transferat pe David Miculescu la FCSB în vara anului 2022, atunci când le-a plătit celor de la UTA Arad nu mai puțin de 1,7 milioane de euro. Fotbalistul nu a reușit să se impună la echipa pregătită de Elias Charalambous, dar, recent, Miculescu a început să dea semne că ar putea fi un jucător potrivit pentru FCSB.
David Miculescu a marcat șase goluri în această stagiune la FCSB.
”Miculescu a jucat foarte bine în ultimele 3-4 meciuri. A ținut de minge, nu a pierdut baloanele, a câștigat duelurile. A jucat foarte bine. E posibil ca acest copil să aibă o nouă carieră la Steaua (n.r. FCSB) pe altă poziție, să se adapteze la ce înseamnă ’număr 9’ la Steaua (n.r. FCSB)”, a spus Raul Rusescu, potrivit GSP.
De aceeași părere a fost și Alex Bourceanu, care a remarcat faptul că David Miculescu a avut puterea de a fi perseverent și a reușit să facă față presiunii impuse de Gigi Becali la FCSB.
”Mi-a plăcut de Miculescu în ultimele meciuri. A jucat foarte bine, surprinzător de bine în poziția de atacant. A avut un an și jumătate în care s-a descurcat destul de greu și e extraordinar pentru el ce se întâmplă acum. E greu să ieși dintr-o asemenea postură. Să nu joci bine un an și jumătate, să fii mult timp pe bancă și să începi să joci după o astfel de perioadă la aceeași echipă, e crunt”, a spus și Bourceanu.
Gigi Becali l-a lăudat pe David Miculescu
Recent, latifundiarul din Pipera a menționat că și-a găsit atacant cu care să atace cupele europene: David Miculescu, vârful FCSB-ului care traversează o formă excelentă în sezonul în curs.
”Azi am luat atacant, pe David Miculescu. Nu ai văzut ce s-a bătut cu toți? Atacantul trebuie să marcheze golul, dar eu ziceam că nu vreau gol, vreau să nu pierzi mingea, să creezi spații. O să dea el și goluri”, spunea Gigi Becali despre David Miculescu în urmă cu doar câteva zile.
Urmăriți SPORT.RO și pe Google News